Ministrstvo za infrastrukturo in energetiko v skladu s četrtim odstavkom 41. člena Energetskega zakona (Uradni list RS, št. 38/24 in 47/25 – ZOEE-A; v nadaljnjem besedilu: EZ-2) objavlja

poziv
za zbiranje predlogov kandidatov
za člana sveta Agencije za energijo


S tem pozivom ministrstvo vabi kandidate za posredovanje prijave za imenovanje člana sveta Agencije za energijo (v nadaljnjem besedilu: agencija). Agencija ima sedež v Mariboru, Strossmayerjeva 30. Svet agencije sestavljajo predsednik in pet članov, ki se imenujejo za dobo šest let, pri čemer se vsaka tri leta imenuje polovica članov sveta. Član sveta agencije je lahko še enkrat ponovno imenovan. 

Glede na to, da je novega člana potrebno imenovati zaradi predčasnega prenehanja funkcije dosedanjega člana, bo nov član imenoval imenovan za preostanek trajanja funkcije razrešenega člana, to je do 27. 6. 2029. 

Za člana sveta agencije se lahko prijavi oseba, ki izpolnjuje naslednje pogoje:
1. je državljan Republike Slovenije,
2. ima najmanj izobrazbo, pridobljeno po študijskih programih za pridobitev izobrazbe druge stopnje ali raven izobrazbe, pridobljene po študijskih programih, ki v skladu zakonom, ki ureja visoko šolstvo, ustrezajo izobrazbi druge stopnje ustrezne smeri,
3. je strokovnjak za elektrotehniška, strojnotehniška, ekonomska ali pravna vprašanja, 
4. [bookmark: _Hlk186445855]ni bil pravnomočno obsojen za kaznivo dejanje, katerega storilec se preganja po uradni dolžnosti, na kazen zapora šest mesecev ali več,
5. ni poslanec Državnega zbora Republike Slovenije, član Vlade Republike Slovenije, državni sekretar ali član organa politične stranke.
 
Kandidat za člana sveta ne sme biti: 
1. funkcionar v državnem organu, 
2. javni uslužbenec v državnem organu,
3. župan ali podžupan v občini,
4. direktor občinske uprave,
5. zaposlen pri izvajalcu gospodarskih javnih služb, ki jih regulira agencija,
6. zaposlen pri izvajalcu drugih energetskih dejavnosti, če bi to lahko vplivalo na njegovo neodvisno odločanje v okviru njegove funkcije,
7. član organa vodenja ali organa nadzora pri izvajalcu energetskih dejavnosti.

Kandidat za člana sveta ali z njim povezana oseba ne sme: 
· imeti lastniškega deleža pri izvajalcu energetskih dejavnosti; z lastniškim deležem v smislu te alineje so izenačene druge pravice, na podlagi katerih ima navedena oseba pravico do udeležbe pri dobičku, glasovalne pravice ali lahko prejme plačilo od takega izvajalca energetskih dejavnosti ali 
· opravljati kakršnega koli dela ali storitev ali dobavljati blaga za izvajalce gospodarskih javnih služb, ki jih regulira agencija, ali
· opravljati kakršnega koli dela ali storitev za druge izvajalce energetskih dejavnosti, če bi to lahko vplivalo na neodvisno odločanje člana sveta v okviru njegove funkcije. 

Za povezano osebo se šteje: 
· zakonec člana sveta ali njegov zunajzakonski partner, 
· pravna oseba, ki jo član sveta v svetu neposredno ali posredno obvladuje na način, da ima on ali oseba iz prejšnje alineje ali pravna oseba, ki jo obvladuje, večinski delež v kapitalu te pravne osebe ali večino glasovalnih pravic v organu upravljanja ali nadzora te pravne osebe. 

K vlogi mora kandidat priložiti naslednja dokazila in dokumente: 
· fotokopijo dokazila o pridobljeni izobrazbi, 
· reference o strokovnosti,
· dokazilo, da ni bil pravnomočno obsojen za kaznivo dejanje, katerega storilec se preganja po uradni dolžnosti, na kazen zapora šest mesecev ali več, oziroma izjavo, da dovoljuje, da si potrdilo organ lahko pridobi sam iz uradnih evidenc (potrdilo iz kazenske evidence, evidence pravnomočnih sodb oziroma sklepov o prekrških),
· izjavo, da je državljan Republike Slovenije,
· izjavo, da ni funkcionar v državnem organu, 
· izjavo, da ne opravlja funkcije župana ali podžupana v občini, 
· izjavo, da ne opravlja funkcije direktorja občinske oprave,
· izjavo, da ni član organa vodenja ali organa nadzora pri izvajalcu energetskih dejavnosti; 
· izjavo, da za kandidata oziroma z njim povezano osebo iz četrtega odstavka 42. člena EZ-2, ni podan kateri od razlogov iz tretjega odstavka 42. člena EZ-2,
· življenjepis na Europass obrazcu,
· pisno soglasje kandidata, da je kandidaturo pripravljen sprejeti.

Kandidate, ki bodo izpolnjevali pogoje, lahko ministrstvo povabi tudi na razgovor. 

Listo kandidatov bo minister za infrastrukturo in energetiko poslal Vladi Republike Slovenije, ki bo oblikovala predlog kandidatov in ga posredovala Državnemu zboru Republike Slovenije. Tudi Vlada Republike Slovenije lahko sama predlaga kandidata za člana sveta agencije. 

O kandidatih bo odločal Državni zbor Republike Slovenije v 30 dneh po prejemu predloga Vlade Republike Slovenije. Kandidate bo o izboru pisno obvestil Državni zbor Republike Slovenije v zakonitem roku. 

Kandidate vabimo, da pošljejo pisne prijave z dokazili in dokumenti v roku 30 dni od objave na Ministrstvo za infrastrukturo in energetiko, Langusova 4, 1000 Ljubljana, s pripisom »Za poziv za člana sveta Agencije za energijo« ali na gp.mzie@gov.si.
 
Vse dodatne informacije dobite pri Mirni Tomažin, kontakt: mirna.tomazin@gov.si ali Maši Vrhovnik, kontakt: masa.vrhovnik@gov.si ali na tel. 01/478 80 00. 

V besedilu tega poziva uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske. 

